सुविवि का पदक पक्का, आज तय होगा गोल्ड या सिल्वर
वेस्टजोन इंटर यूनिवर्सिटी हॉकी टूर्नामेंट सुविवि ने एक पदक पक्का कर लिया है। यह पहला अवसर होगा जब मेजबान सुविवि हाॅकी में पदक हासिल करेगा। वेस्ट जोन में मंगलवार को अंतिम लीग मुकाबले में मेजबान के सामने पेसिफिक विवि होगा। इसमें जीत या हार के आधार पर गोल्ड या सिल्वर मेडल मिलेगा।
मेजबान सुखाड़िया विवि ने अपने दमदार प्रदर्शन को बरकरार रखते हुए लीग मुकाबले में लगातार दो जीत दर्ज कर अंतिम लीग मुकाबले में प्रवेश किया। प्रतियोगिता का समापन मंगलवार को सुबह 11.30 बजे पद्मश्री अशोक ध्यानचंद के आतिथ्य में होगा। उल्लेखनीय है कि समापन समारोह में मेजबान की ओर से कोई अतिथि तय नहीं था। इसे लेकर भास्कर ने खबर प्रकाशित की तो स्पोर्ट्स बोर्ड प्रबंधन ने विशिष्ट अतिथि को बुलाने का निर्णय लिया।
वेस्ट जोन हॉकी के लीग मुकाबले में दोनों टीमों के प्लेयर्स के बीच गोल दागने की जदोजहद।
मेजबान अब तक है अजेय, लगातार सात जीत दर्ज की
वेस्टजोन टूर्नामेंट में मेजबान सुविवि अब तक अजेय बना हुआ है। सुविवि पहले नॉकआउट दौर में पांच मुकाबले खेले और सभी में जीत दर्ज की। वहीं सोमवार को खेले अपने पहले लीग मुकाबले में सुखाडिय़ा ने सावित्री बाई फुले विवि को 3-0 से शिकस्त दी। दूसरे मुकाबले में पिछले साल के चैम्पियन बरकतुल्लाह भोपाल को 2-0 से हराया। अन्य लीग मुकाबले में सावित्री बाई फूले विवि पूणे ने पेसिफिक विवि को 3-1 से हराया। पेसिफिक और बरकतुल्लाह विवि भोपाल के बीच मुकाबला 2-2 की बराबरी पर रहा।
awa_Deva hin_Deva hin_Deva hin_Deva hin_Deva hin_Deva